Teater Nordkraft er ikke egnet til teater. Sådan lyder konklusionen fra en akustik-ekspert fra Aalborg Universitet, oplyser P4 Nordjylland. Støj fra idrætssale ovenpå og lyd der bliver kastet frem og tilbage mellem væggene i salen har drillet skuespillerne under prøverne på forestillingen Nordkraft. For en uge siden måtte teateret lægge 100 baller Rockwool ind i salen for at forbedre akustikken - Det, de har fået, er i hvert fald ikke et lokale, der som udgangspunkt kan bruges til teater, lyder den kontante melding fra lektor i akkustik Flemming Christensen fra Aalborg Universitet. Efter P4 Nordjylland bad ham kigge og lytte i selve salen, konkluderer han, at rummet er plaget af meget dårlig akkustik, og samtidig kan man høre, når der bliver danset zumba eller spillet basketball ovenpå. - Det er fordi, der opstår vibrationer i gulvet ovenpå, som bliver transmitteret ned igennem bygningen, som bliver til lyd i luften når det når ned i teaterlokalet. Det er noget, som bestemt burde været taget hånd om i projekteringsfasen og når det skal rettes op på senere, så kan det være ganske bekosteligt, mener Flemming Christensen. Foreløbig er der Rockwool under sæderne i Teater Nordkraft, når der i aften er premiere på stykket Nordkraft.
Salen på det nye Teater Nordkraft i Aalborg er slet ikke indrettet til at spille teater i. Desuden støjer det fra idrætssale ovenpå, fra basketballspillere og fitnessudøvere.